Document ID: 32008R0014

UREDBA SVETA (ES) št. 14/2008
z dne 17. decembra 2007
o spremembi Uredbe (EGS) št. 386/90 o opravljanju nadzora pri izvozu kmetijskih proizvodov, za katere se dobijo izvozna nadomestila ali drugi zneski
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 Pogodbe,
ob upoštevanju predloga Komisije,
ob upoštevanju mnenja Evropskega parlamenta,
ob upoštevanju naslednjega:
(1)
Od začetka veljavnosti Uredbe Sveta (EGS) št. 386/90 (1) so nekatere države članice reorganizirale svoje carinske službe, kar je vodilo k pomembnemu zmanjšanju števila carinskih uradov. Zaradi uvedbe carinskih izvoznih postopkov, ki se obdelujejo elektronsko s centraliziranim nadzorom, ni več tako pomembno, da so odstotki pregledov določeni na ravni carinskih uradov izvoza.
(2)
Poleg tega mora uporaba tehnik obvladovanja tveganja, vključno z analizo tveganja, voditi k razširjenosti fizičnih pregledov med vsemi izvozniki. Vendar pa obveznost določitve minimalnega odstotka pregledov na ravni carinskih organov izvoza ne omogoča osredotočanja pregledov na sektorje ali izvoznike, ki se morajo spremljati prednostno, in tako zmanjšuje učinkovitost razporeditve teh pregledov. Zaradi učinkovitosti in enostavnosti ter v skladu z načelom deljenega upravljanja bi bilo treba državam članicam, ki izvajajo analizo tveganja v skladu z zakonodajo Skupnosti, omogočiti, da se odločijo za uporabo minimalnega odstotka pregledov na nacionalni ravni, namesto na ravni carinskih uradov izvoza.
(3)
Uredbo (EGS) št. 386/90 bi bilo zato treba ustrezno spremeniti -
SPREJELA NASLEDNJO UREDBO:
Člen 1
Členu 3(2) Uredbe (EGS) št. 386/90 se doda naslednji pododstavek:
„Kadar država članica izvaja drugi pododstavek, se lahko odloči tudi za uporabo stopnje 5 % za celotno ozemlje, namesto stopnje 5 % za posamezni urad. Država članica uradno obvesti Komisijo, preden začne ali neha uporabljati ta pododstavek.“.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2007

Labels: 3
6